Rijeka, 26. lipnja 2020.g.

**OBJAVA ZA MEDIJE**

**U LOVRANSKOJ DRAGI OTVORENA PRVA TRAJNA UMJETNIČKA INSTALACIJA EUROPSKE PRIJESTOLNICE KULTURE – *PULI* *MȀLINA* DAVORA SANVINCENTIJA**

Namijenjen prije svega putnicima namjernicima i nenamjernicima, koji prolaze jednim od mnogobrojnih puteva što s mora vode prema Učki, ali iznimne umjetničke vrijednosti, **u petak poslijepodne u Lovranskoj Dragi službeno je otvoren trajni umjetnički paviljon renomiranog umjetnika Davora Sanvincentija *Puli Mȁlina*, a sve u sklopu projekta Rijeka 2020 – Europska prijestolnica kulture.**

Događanje je počelo okupljanjem sudionika i posjetitelja **u centru Lovranske Drage, kod potoka, špine i šterne**, uz živu svirku proslavljenog liburnijskog jazzera **Damijana Grbca i njegov sastav GIIPUJA**, a nastavilo se protokolarnim dijelom otvorenja u kojem su sudjelovali članovi projektnog tima koji je radio na umjetničkom paviljonu: projektantica **Iva Peručić** i **Branko Orbanić**, u ime izvođača radova – **tvrtke Kapitel iz Žminja**.   
Okupljenima su se potom obratili i direktorica tvrtke RIJEKA 2020 **Irena Kregar Šegota**, načelnik Općine Lovran **Bojan Simonič**, pročelnica Upravnog odjela za kulturu, sport i tehničku kulturu Primorsko-goranske županije **Sonja Šišić** te gradonačelnik Rijeke, grada koji nosi titulu Europske prijestolnice kulture, **Vojko Obersnel**.   
U nastavku službenog otvorenja upriličeno je druženje uz još jedan blok „Ča Jazza“ Grbca i ekipe te u restoranu Draga di Lovrana, uz malu zakusku i glazbu po odabiru DJ Jericha.

**O trajnom paviljonu *Puli Mȁlina***

Sanvincentijeva umjetnička instalacija ***Puli Mȁlina* trajno će na ovom mjestu ostati, kako bi mnogobrojnim turistima ali i stanovnicima šireg Riječkog područja bila razlog više za posjet prekrasnoj Lovranskoj Dragi te uživanju u šetnji prirodom i zadivljujućim pejzažima.**

Voda je oduvijek imala važnu ulogu u životu mještana Lovranske Drage te je u njezinu zemlju ucrtala živu mrežu puteva, staza i mostića, a na takvoj jednoj stazi – na pronađenim ostacima staroga mlina – smjestio se *Puli Mȁlina*, objekt inspiriran tradicijskim poljskim skloništima.  
Njegova je baza izgrađena od kamenih ostataka mlina, dok je u interijeru korišteno drvo lokalnog kestena - maruna. U svako doba godine, ovaj će paviljon sa svojim šumskim vrtom biti prirodni zaklon putniku, šetaču, prolazniku, mjesto za druženje ili tišinu. Na datume godišnjih ekvinocija – zbog specifičnoga položaja južnoga prozora – posjetitelj ima priliku doživjeti susret i igru sunčevih zraka i vode.

**Autor instalacije *Puli Mȁlina* je multimedijalni hrvatski umjetnik Davor Sanvincenti, projektantica je Iva Peručić, a radove je izvela tvrtka Kapitel iz Žminja.**  
**Glavni partner Rijeci 2020 na realizaciji ovog projekta bila je Općina Lovran**, uz suradnju **Parka prirode Učka**. Veliku pomoć pružio je i **Arsen Brumnjak, koji je** poklonio drvo maruna korišteno u interijeru paviljona, kao i mještani Lovranske Drage, koji su tijekom priprema ovog umjetničkog rada razgovarali s autorom i prenosili mu priče lokalne zajednice.

**Lungomare Art gradi spomenike za budućnost**

Sanvincentijev paviljon prva je u nizu trajnih umjetničkih instalacija programa **Lungomare Art Europske prijestolnice kulture**, koji će biti postavljeni na području Kvarnera, čime **suvremena umjetnost, naslanjajući se na priče lokalnog stanovništva, izlazi iz muzeja**.   
**Ovi spomenici za budućnost stvaraju novi kulturno-umjetnički-turistički put, koji donosi posebnu novu vrijednost mjestima obuhvaćenima programom.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42